Document ID: 31992D0199

KOMISSION PÄÄTÖS,
tehty 24 päivänä maaliskuuta 1992,
luvan antamisesta jäsenvaltioille hyväksyä tilapäisesti sellaisen metsänviljelyaineiston pitäminen kaupan, joka ei täytä neuvoston direktiivin 66/404/ETY vaatimuksia, tehdyn päätöksen 91/409/ETY muuttamisesta (92/199/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon metsänviljelyaineiston pitämisestä kaupan 14 päivänä kesäkuuta 1966 annetun neuvoston direktiivin 66/404/ETY(1), sellaisena kuin se on viimeksi muutettuna direktiivillä 90/654/ETY(2), ja erityisesti sen 15 artiklan,
sekä katsoo, että
komission päätöksessä 91/409/ETY(3), sellaisena kuin se on muutettuna päätöksellä 91/621/ETY(4), annetaan jäsenvaltioille lupa hyväksyä alueellaan tietyn metsänviljelyaineiston, joka ei täytä direktiivin 66/404/ETY vaatimuksia, pitäminen kaupan sellaisen ajanjakson ajan, joka päättyy ensimmäistä kertaa kaupan pitämisen osalta 30 päivänä marraskuuta 1992 ja muissa tapauksissa 31 päivänä joulukuuta 1994,
lajin Quercus sessiliflora Sal. heikon siemensadon vuoksi yhteisössä vuonna 1991 Yhdistynyt kuningaskunta on pyytänyt lupaa saada hyväksyä mainittuina ajanjaksoina kyseisen lajin sellaisten taimien pitäminen kaupan alueellaan, jotka on Norjan alueella tuotettu lähtöisyyttä koskevat lievennetyt vaatimukset täyttävistä siemenistä,
geneettisistä syistä lisäysaineisto on kerättävä kyseisen lajin alkuperäalueelta, ja tämän aineiston tunnistettavuuden varmistamiseksi on tarpeen esittää parhaat mahdolliset takeet, ja
tässä päätöksessä määrätyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 91/409/ETY liite lisäämällä kirjain "N" (joka vastaa Norjaa) lähtövaltioiden luetteloon jaksossa, joka koskee Quercus sessiliflora Sal:ia, Yhdistyneen kuningaskunnan osalta.
2 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä maaliskuuta 1992.

Labels: 18
6